b'\n_START_ARTICLE_\nApendicitas\n_START_PARAGRAPH_\nApendicitas (lot. Appendicitis) yra aklosios \xc5\xbearnos kirm\xc4\x97lin\xc4\x97s ataugos u\xc5\xbedegimas. Nors reti lengvi atvejai gali praeiti negydomi, daugumoje atvej\xc5\xb3 ataug\xc4\x85 tenka pa\xc5\xa1alinti laparoskopiniu arba laparotominiu b\xc5\xabdu. Negydant apendicitas da\xc5\xbenai b\xc5\xabna mirtinas d\xc4\x97l peritonito ir \xc5\xa1oko. Mokslin\xc4\x97je literat\xc5\xabroje apendicit\xc4\x85 pirmasis apra\xc5\xa1\xc4\x97 Reginald Fitz 1886 m._NEWLINE_Apendicitas yra viena da\xc5\xbeniausi\xc5\xb3 \xc5\xabmaus pilvo skausmo prie\xc5\xbeas\xc4\x8di\xc5\xb3.\n_START_SECTION_\nPrie\xc5\xbeastys\n_START_PARAGRAPH_\nAtlikti eksperimentai liudija, kad \xc5\xabmiu apendicitu susergama d\xc4\x97l apendikso spind\xc5\xbeio u\xc5\xbesikim\xc5\xa1imo \xc5\xbearn\xc5\xb3 turiniu. \xc4\xaevykus obstrukcijai, apendiksas prisipildo gleivi\xc5\xb3. Tai padidina spaudim\xc4\x85 \xc4\xaf apendikso sieneles, d\xc4\x97l ko trombuojasi ir u\xc5\xbeanka smulkios kraujagysl\xc4\x97s ir sustoja limfos tek\xc4\x97jimas. Savaiminis pasveikimas galimas iki \xc5\xa1io momento, ta\xc4\x8diau taip nutinka tik retais atvejais. Progresuojant ligai apendikse vystosi i\xc5\xa1emija ir nekroz\xc4\x97. Bakterijos, kurios vis\xc4\x85 laik\xc4\x85 gyvena apendikse, prasiskverbia \xc4\xaf apendikso sieneles, p\xc5\xabliai formuojasi apendikso viduje ir aplink j\xc4\xaf. Galutinis \xc5\xa1io proceso rezultatas yra apendikso sienel\xc4\x97s ply\xc5\xa1imas, kuris sukelia peritonit\xc4\x85, kuris gali sukelti seps\xc4\xaf, \xc5\xa1ok\xc4\x85 ir mirt\xc4\xaf._NEWLINE_Tarp pradin\xc4\xaf apendikso u\xc5\xbesikim\xc5\xa1im\xc4\x85 sukelian\xc4\x8di\xc5\xb3 veiksni\xc5\xb3 minimi svetimk\xc5\xabniai, traumos, kirm\xc4\x97l\xc4\x97s, padid\xc4\x97j\xc4\x99 limfmazgiai ir koprolitai. Koprolit\xc5\xb3 sukelti apendicitai da\xc5\xbenesni i\xc5\xa1sivys\xc4\x8diusiose valstyb\xc4\x97se, o b\xc5\xabtent taip sukeliami apendicitai da\xc5\xbeniau komplikuojasi. Keletas mokslini\xc5\xb3 tyrim\xc5\xb3 rodo, kad ma\xc5\xbeai l\xc4\x85stelienos turinti dieta taip pat s\xc4\x85lygoja da\xc5\xbenesn\xc4\xaf sergamum\xc4\x85 apendicitu\n_START_SECTION_\nLigos po\xc5\xbeymiai ir simptomai\n_START_PARAGRAPH_\nApendicito simptomai klasifikuojami \xc4\xaf tipinius ir atipinius. Tipiniams priklauso pilvo skausmas, kuris prasideda apie bamb\xc4\x85, o v\xc4\x97liau "keliauja" \xc4\xaf de\xc5\xa1in\xc4\x99 klubin\xc4\x99 srit\xc4\xaf. Skausmas migruoja d\xc4\x97l to, kad \xc5\xbearn\xc5\xb3 nervai prastai nusako skausmo viet\xc4\x85 ir tik sureagavus pilvo sienos nervams ai\xc5\xa1kiai pajuntama skausmo vieta. Kartu paprastai b\xc5\xabna prarandamas apetitas, kar\xc5\xa1\xc4\x8diuojama, pykina, vemiama. Esant tokiam tipiniam apendicito klinikiniam vaizdui diagnoz\xc4\x97 paprastai nustatoma nesunkiai._NEWLINE_Gydytojui ap\xc5\xbei\xc5\xabrint ir \xc4\x8diuopiant ligonio pilv\xc4\x85 kreipiamas d\xc4\x97mesys \xc4\xaf de\xc5\xa1in\xc4\x99 klubin\xc4\x99 srit\xc4\xaf. Sergant apendicitu pilvo siena tampa labai jautri \xc5\xa1velniam prisilietimui, o esant pilvapl\xc4\x97v\xc4\x97s dirginimui did\xc5\xbeiausias skausmas jau\xc4\x8diamas staigiai atleid\xc5\xbeiant stipriau paspaust\xc4\x85 pilv\xc4\x85. Jei gydytojui \xc4\x8diuopiant pilv\xc4\x85 ligonis nevalingai ginasi ir \xc4\xaftempia pilvo raumenis, \xc4\xaftariama, kad apendicitas pa\xc5\xbeeng\xc4\x99s toli._NEWLINE_Netipiniai apendicito simptomai apima skausm\xc4\x85 bet kurioje kitoje pilvo vietoje, viduriavim\xc4\x85, l\xc4\x97t\xc4\x85 prad\xc5\xbei\xc4\x85 ir progresavim\xc4\x85. Jei u\xc5\xbedegimi\xc5\xa1ka kirm\xc4\x97lin\xc4\x97 atauga guli \xc5\xa1alia \xc5\xa1lapimo p\xc5\xabsl\xc4\x97s, pasirei\xc5\xa1kia \xc5\xa1lapinimosi sutrikimai. Jei apendiksas guli u\xc5\xbe aklosios \xc5\xbearnos, net stipriai paspaustas pilvas gali nesuskausti stipriau. Toks, vadinamas "tylusis apendicitas", b\xc5\xabna d\xc4\x97l to, kad dujomis prisipild\xc5\xbeiusi akloji \xc5\xbearna neleid\xc5\xbeia gydytojo rankai pasiekti apendikso. Tuo atveju, kai visas apendiksas guli dubenyje, neb\xc5\xabna b\xc5\xabdingo pilvo sienos raumen\xc5\xb3 rigidi\xc5\xa1kumo. Tokiais atvejais rektalin\xc4\x97 digitalin\xc4\x97 ap\xc5\xbei\xc5\xabra sukelia skausm\xc4\x85 retrovezikiniame mai\xc5\xa1e. Tokiu atveju ligoniui kostint taip pat smarkiai suskausta min\xc4\x97toje srityje._NEWLINE_Apendicitas chirurg\xc5\xb3 vadinamas chameleonu, nes gali pam\xc4\x97gd\xc5\xbeioti daugel\xc4\xaf kit\xc5\xb3 susirgim\xc5\xb3 simptom\xc5\xb3. Egzistuoja daugyb\xc4\x97 klinikinio tyrimo metod\xc5\xb3 apendicitui nustatyti. Jie paprastai vadinami juos suk\xc5\xabrusi\xc5\xb3 chirurg\xc5\xb3 vardais:_NEWLINE_Rozvingo simptomas - giliai paspaudus kair\xc4\x97je klubin\xc4\x97je srityje suskausta de\xc5\xa1in\xc4\x97je._NEWLINE_Nielso, Thorkildo ir Rovsingo simptomas - paspaudus de\xc5\xa1iniame \xc5\xa1one skauda klubin\xc4\x97je srityje._NEWLINE_Psoas simptomas - kai apendiksas guli ant psoas raumens, ligonis guli sulenk\xc4\x99s de\xc5\xa1in\xc4\xaf klub\xc4\x85, nes tokioje pad\xc4\x97tyje ma\xc5\xbeiau skauda._NEWLINE_Obturatoriaus simptomas - jei apendiksas lie\xc4\x8dia vidin\xc4\xaf obturuojant\xc4\xaf raumen\xc4\xaf, sulenkus ir pasukus \xc4\xaf vid\xc5\xb3 de\xc5\xa1in\xc4\x99 koj\xc4\x85 suskausta po kr\xc5\xabtinkauliu.'